GameArt er retningen for dig der drømmer om at udvikle spil | Viden Djurs
Forside VID Gymnasier HTX Grenaa Studieretninger Game Art
Game Art HTX Grenaa
Drømmer du om at udvikle dine egne digitale historier? Om at tegne og designe, samtidig med at du får en højere teknisk studentereksamen i hus? Så er Game Art på VID Gymnasier, HTX svaret. Her får du mulighed for at arbejde med det du elsker, samtidig med at der lægges et fagligt fundament, som sikrer dig bredt uddannelsesmæssigt. Lær at leve af det du brænder for – det gør vi!
På Game Art elsker vi alt indenfor spiludvikling. Her kan du slippe kreativiteten løs fra start til slut, og arbejde koncentreret med grafisk storytelling. Vi starter med at tegne og forme fiktionen bag spillet. En analog indgangsvinkel, som herefter omdannes til konkrete digitale løsninger. Fra papir til digital tegning til 3D modellering. Et kreativt, procesorienteret håndværk, som kræver et visionært mind-set, træning og tålmodighed. En hands-on tilgang til læring, som giver dig masser af praktisk og teoretisk knowhow, uanset om du drømmer om en karriere som art director indenfor spiludvikling, eller blot ønsker en god adgangsbillet til alverdens videregående uddannelser.
Med en Game Art studentereksamen er fremtiden fuld af muligheder. Du kan både vælge at arbejde videre med spiludvikling og uddanne dig videre til artdirector, producer, spil-designer eller spilforfatter. Det er også oplagt at satse på markedsføringsbranchen, særligt visuel markedsføring. Foretrækker du imidlertid at fortsætte videre til helt andre brancher, er der også rigtig gode muligheder for det.
"Jeg tror ikke noget andet gymnasie ville kunne forberede mig på både at arbejde i et andet land og fremme mine færdigheder inden for spilproduktion lige så godt som Game College." Philip Hjort, tidligere elev – I dag Character Artist hos bla. Streamline Studios i Malaysia.
Som en del af prisen, når du har din gang på Game College, inviteres du også på fagrelevante kurser og workshops både i og udenfor skoletiden. Omfanget og niveauet er altid tilpasset dit klassetrin. Det første år lægger vi fx ekstra meget vægt på at udvikle dine håndværksmæssige kompetencer. Derfor går du på en ugentlig obligatorisk workshop, hvor du enten lærer at lave grafik eller programmere. Efter det første år bliver kursernes indhold mere frivilligt, og handler om at støtte dig i udviklingen af dine spilkoncepter.
Dertil kommer der foredrag og gæstelærere fra branchen. Game College har et bredt netværk i industrien og ved at invitere folk fra spilbranchen til at besøge os, sørger vi for, at vores indhold hele tiden er opdateret i forhold til branchens behov.
Game Art uddannelsen er gratis at gå på. Du har dog som studerende mulighed for at tilkøbe nogle forskellige pakkeløsninger som passer til dine behov og ønsker.
I 2. og 3. g. bliver kurserne hovedsageligt frivillige. Hver torsdag har vi en åben studiecafe/open learning center, hvor den enkelte elev har adgang til en perlerække af online tutorials, så man selv kan specialisere sig indenfor enten grafik, design, programmering eller noget helt fjerde. Der er instruktører til stede der kan hjælpe dig hvis du går i stå eller har brug for sparring med et projekt.
På Game Art har du mulighed for at komme på to studieture. I 1.g går rejsen til København i 3 dage og i 3.g kommer du til Seattle i 3 uger. Læs mere om studieturene længere nede.
Kommer du langvejs fra kan du desuden også tilkøbe en kost og logi pakke ved vores samarbejdspartnere Campus Djursland. På Campus Djursland vil du blive indlogeret sammen med andre studerende i et unikt kollegiemiljø. Læs mere om Campus Djursland længere nede. Prisen inkluderer logi (herunder vand, varme, el og internet), sociale aktiviteter, og 3 måltider dagligt.
Du bevæger dig rundt på skolen ved at klikke der, hvor du vil hen. Du kan gå rundt og rotere kameraet på samme måde, som du måske kender fra google maps.
På HTX er undervisningsformen virkelighedsnær og erhvervsorienteret, uden at det påvirker det høje, faglige niveau, snarere tværtimod, for samarbejdet med erhvervslivet forpligter. Du får dermed en højere teknisk studentereksamen, som giver adgang til et væld af videregående uddannelser, ligesom andre gymnasiale ungdomsuddannelser.
Som elev på HTX lærer du imidlertid at samarbejde og bruge din viden på en sådan måde, at det kommer samfundet, og ikke kun dig selv til gode. Du undervises i samtidsrelevante problemstillinger, og lærer at begå dig fagligt og professionelt i den virkelige verden.
Fagsammensætning Game ART
Der hvor teknologi og kreativitet mødes
På GameArt får du kommunikation og It på A-niveau og design på B-niveau. Et fagligt fundament som giver dig de bedste forudsætninger, hvis du gerne vil være en god spiludvikler. Du får dog også brede kompetencer hvad angår grafik, design og programmering, hvilket kan bruges inden for et væld af andre fag. Der stilles skarpt på kreativitet og innovation, men også på teknisk snilde.
Ud over hovedfagene, undervises du også i klassiske gymnasiale fag som dansk, engelsk, kemi, fysik, matematik, teknik, biologi og teknologi, og herudover kan du også til vælge en række spændende valgfag. Den faglige bredde sikrer dig, hvis du fremadrettet ønsker at skifte retning og læse noget helt tredje.
Bliv del af et fedt ungdomsmiljø på Vid Gymnasier og Campus Djursland
Mange af Game ART-linjens elever kommer ikke fra lokalområdet og flytter hertil for at tage uddannelsen. Som noget helt særligt kan du derfor som elev på Game ART bo ved vores samarbejdspartner Campus Djursland, sammen med mange af de andre tilflyttende elever.
Et valg som giver dig et selvstændigt ungdomsliv væk fra mor og far. Det kræver selvfølgelig en vis modenhed, da du selv skal strukturere hverdagen. Det betyder, at du selv skal planlægge lektielæsningen, gøre rent og vaske tøj, samt alt det andet som følger med, når man flytter hjemmefra.
Det koster et månedligt beløb på 3.950 kr. at bo på Campus Djursland. Prisen dækker over fuld kost og et delt kollegieværelse med fuld forbrug, samt sociale aktiviteter efter almindelig skoletid.
"Game College har for mig været en rigtig god mulighed for at prøve kræfter med spilbranchen, imens jeg fik en gymnasial uddannelse. Selvom jeg ikke forventer at arbejde i branchen igen, så kan meget af det jeg har lært bruges på tværs af arbejdsfelter. Jeg arbejder i dag med grafisk design. Et felt hvor særligt meget af det jeg lærte imens jeg gik på Game College er relevant." Martin Brink, tidligere elev – I dag selvstændig med Brink Visuel
UDLANDSOPHOLD & STUDIETURE
På GameArt synes vi det er enormt vigtigt, at vores elever får kendskab til spiludvikling både nationalt og internationalt. For at vise dig hvad fremtiden kan byde på, gennemføre vi derfor studieture både i Danmark og i udlandet. I 1.g tager vi på en tredages tur til København. Her møder vi flere aktører fra den danske spilbranche, så du kan lære branchen bedre at kende. Det giver inspiration og vækker oftest stor begejstring blandt vores elever.
I 3.g tager vi tre uger til Seattle i USA – en af de førende byer, når det kommer til spiludvikling. I tre uger bor du hos en amerikansk familie og gennemfører et større spiludviklingsforløb på et college. Vi besøger i samme forbindelse flere af de helt store virksomheder inden for spilbranchen fx Bungie, Valve og Microsoft. Her får du virkelig en oplevelse for livet.
Vi tilbyder flere studieretninger. Herunder kan du læse mere om dem og finde den, der passer til dig. Har du spørgsmål, så husk at vores studievejledere altid sidder klar til at hjælpe dig.